./data/stoa0275/stoa027/stoa0275.stoa027.perseus-lat2.xml
Tertullian
Extant auctores multi, qui super ista re commentarios ediderunt  Ab his ludorum origo sic traditur: Lydos ex Asia transvenas in Etruria consedisse Timaeus refert duce Tyrreno, qui fratri suo cesserat regni contentione  Igitur in Etruria inter ceteros ritus superstitionum suarum spectacula quoque religionis nomine instituunt  Inde Romani arcessitos artifices mutuantur, tempus, enuntiationem, ut ludii a Lydis vocarentur  Sed etsi Varro ludios a ludo id est a lusu interpretatur, sicut et Lupercos ludios appellabant, quod ludendo discurrant, tamen eum lusum iuvenum et diebus festis et templis et religionibus reputat  Nihil iam de caussa vocabuli, cum rei caussa idololatria sit  Nam et cum promiscue ludi Liberalia vocarentur, honorem Liberi patris manifeste sonabant  Libero enim a rusticis primo fiebant ob beneficium quod ei adscribunt demonstrati gratia vini  Exinde ludi Consualia dicti, qui initio Neptunum honorabant  Eundem enim et Consum vocant  Dehinc Ecurria ab equis Marti Romulus dixit; quamquam et Consualia Romulo defendunt, quod ea Conso dicaverit deo, ut volunt, consilii, eius scilicet, quo tuncSabinarum virginum rapinam militibus suis in matrimonia excogitavit  Probum plane consilium et nunc quoque inter ipsos Romanos iustum et licitum, ne dixerim penes deum  Facit enim et hoc ad originis maculam, ne bonum existimes quod initium a malo accepit, ab impudentia a violentia ab odio, a fratricida institutore, a filio Martis  Et nunc ara Conso illi in circo demersa est ad primas metas sub terra cum in- scriptione eiusmodi: CONSUS CONSILIO MARS DUELLO LARES † COILLO POTENTES  Sacrificant apud eam nonis Iuliis sacerdotes publici, XII  Kalend  Septembres flamen Quirinalis et virgines  De hinc idem Romulus Iovi Feretrio ludos instituit in Tarpeio, quos Tarpeios dictos et Capitolinos Piso tradit; post hunc Numa Pompilius Marti et Robigini fecit (nam et robiginis deam finxerunt); dehinc Tullus Hostibus, dehinc Ancus Martius et ceteri  Qui quos quem per ordinem et quibus idolis ludos instituerint, positum est apud Suetonium Tranquillum vel a quibus Tranquillus accepit  Sed haec satis erunt ad originis de idololatria reatum